stanford-oval/wikipedia huggingface dataset:
ייז'י פבלנקה
קריירת מועדונים

פבלנקה שיחק לאורך שנים בנוער של באניק אוסטרבה, ובעונת 2012/13 ערך את הופעת הבכורה שלו בקבוצה הבוגרת. הייתה זו ההופעה היחידה של פבלנקה באותה עונה, אך בעונת 2013/14 הוא כבר הפך לשחקן הרכב וערך 20 הופעות ליגה במדי באניק אוסטרבה. בעונה זו סיים פבלנקה עם הקבוצה במקום העשירי בליגת העל הצ'כית. בעונת 2014/15 ערך פבלנקה 30 הופעות ליגה, ולמעשה שיחק את מלוא הדקות של קבוצתו, וסיים עם הקבוצה במקום ה-13 בליגה. את עונת 2015/16 פתח פבלנקה בבאניק אוסטרבה, אך במחצית העונה נמכר לסלביה פראג תמורת 380 אלף אירו. עד לתום עונת 2015/16 ערך פבלנקה שמונה הופעות ליגה במדי סלביה פראג, וסיים עימה במקום החמישי בליגה. בעונת 2016/17 רשם פבלנקה עונת שיא בסלביה פראג, בסיומה זכה באליפות הליגה הצ'כית, כשהוא סופג 22 שערי ליגה בלבד ב-30 הופעות. באותה עונה השתתף פבלנקה עם סלביה פראג במוקדמות הליגה האירופית, שם הודחה קבוצתו לאחר שני סיבובי מוקדמות, על ידי ריו אבה.
לאור יכולתו הטובה של פבלנקה, הוא חתם בקיץ 2017 בורדר ברמן מהבונדסליגה על חוזה לשלוש שנים, כאשר ורדר ברמן העבירה תמורתו לסלביה פראג שלושה מיליון אירו. בעונת הבכורה שלו במועדון, 2017/18, פבלנקה סיים עם הקבוצה במקום ה-11 כשהוא מציג יכולת טובה מאוד. בעונת 2018/19 עצר פבלנקה שלושה פנדלים בדו-קרב הפנדלים מול בורוסיה דורטמונד במסגרת שמינית גמר הגביע הגרמני, שהסתיים בתיקו 3-3 לאחר 120 דקות, ובכך סייע לקבוצתו להעפיל לרבע הגמר.
ב-30 בספטמבר 2024 חתם בפאוק סלוניקי.
קריירה בינלאומית

פבלנקה ערך חמש הופעות במדי נבחרת צ'כיה בכדורגל עד גיל 21. במרץ 2015 נקרא פבלנקה לראשונה לסגל נבחרת צ'כיה הבוגרת, וישב על הספסל במשחק ידידות מול סלובקיה. בנובמבר 2016 ערך פבלנקה את הבכורה שלו בהרכב נבחרת צ'כיה, במשחק ידידות מול דנמרק.
חיל האוויר המלכותי האוסטרלי

| --- | --- |
 סמל חיל האוויר המלכותי האוסטרלי  
דגל חיל האוויר המלכותי האוסטרלי
 Per Ardua ad Astra
 פרטים
 מדינה:  אוסטרליה אוסטרליה
 שיוך:  כוחות ההגנה של אוסטרליה כוחות ההגנה של אוסטרליה
 סוג:  חיל אוויר, מתמחה בלוחמה אווירית
 בסיס האם:  קנברה 
 אירועים ותאריכים
 תקופת הפעילות:  1921–הווה (כ־103 שנים) 
 מקים היחידה:  ריצ'רד ויליאמס (טייס) 
 מלחמות:  מלחמת העולם השנייה, מצב החירום המלאי, אינדונזיה, Operation Astute, מלחמת עיראק, מלחמת קוריאה, מלחמת וייטנאם, מלחמת אפגניסטן 
 נתוני היחידה
 ציוד עיקרי:  F/A-18F סופר הורנט, לוקהיד מרטין F-35A לייטנינג II (למידע נוסף)
 
חיל האוויר המלכותי האוסטרלי (באנגלית: Royal Australian Air Force,‏ בקיצור: RAAF) הוא הזרוע האווירית של כוחות ההגנה של אוסטרליה (Australian Defence Force - ADF). חיל האוויר הוקם במרץ 1921 והוא ההמשך של "כוחות התעופה האוסטרלים" (Australian Flying Corps- AFC) שהוקמו ב 1912. חיל האוויר השתתף ברוב מלחמותיה של אוסטרליה במאה ה-20, כולל מלחמת העולם השנייה, מלחמת קוריאה ומלחמת וייטנאם. לאחרונה השתתף החיל בפלישה לעיראק ב-2003 ועדיין מעורב במלחמה באפגניסטן. המוטו של חיל האוויר המלכותי האוסטרלי מבוסס על המשפט הלטיני "Per ardua ad astra" שמשמעותו "Through struggle to the stars" ("אל הכוכבים באמצעות מאבק").
היסטוריה > הקמה 1912

שורשיו של חיל האוויר המלכותי האוסטרלי מגיעים לשנת 1911, כאשר התקיימה בלונדון ועידה אימפריאלית ובה הוחלט כי יש לפתח את תחום הטייס במסגרת הצבאות של האימפריה הבריטית. אוסטרליה הייתה היחידה באותו זמן שיישמה את ההחלטה הזאת בייסדה את "בית הספר המרכזי לטייס" (Central Flying School) בפויינט קוק (Point Cook) בוויקטוריה ב-22 באוקטובר 1912. חיל האוויר המלכותי של אוסטרליה היה השני בסדר ההקמה מבין כל חילות האוויר בעולם.
היסטוריה > מלחמת העולם הראשונה

מיד עם פרוץ מלחמת העולם הראשונה, נשלחו מטוסים כדי לסייע בכיבוש המושבה הגרמנית גינאה החדשה הגרמנית. אך המושבה נכנעה עוד לפני שהמטוסים הספיקו להגיע. הפעולה המבצעית הראשונה של הכוח לא התרחשה עד ל-27 במאי 1915, כאשר נקראו מטוסיה של טייסת שישבה בעיראק לעזור לבריטים להגן על שדות הנפט שלהם בעיראק.
הכוח האווירי השתתף מאוחר יותר בפעולות במצרים, ובארץ ישראל ובחזית המערבית בכל מהלך המלחמה. עד לסוף המלחמה היו כבר 4 טייסות שביצעו פעילות מבצעית והוקמו עוד 4 טייסות שעסקו באימון טייסים. 460 קצינים ו-2234 בעלי דרגות אחרות שירתו בחייל ועד 200 נוספים שירתו בכוחות האוויריים של בריטניה. אבדות החיל במלחמה מנו 175 הרוגים, 111 פצועים, 6 שמתו כתוצאה מהתקפות גזים ו-40 שבויים.
היסטוריה > התקופה שבין מלחמות העולם

עד 1919 היה הכוח האווירי האוסטרלי חלק מצבא אוסטרליה ולחם במסגרת הכוח האימפריאלי האוסטרלי. ב-1920 הייתה הפסקה בפעילות הטייס וב-1921 הופרד הכוח האווירי מהצבא והוקם, בהובלת מפקדו הראשון ריצ'רד ויליאמס, כחייל עצמאי בשם חיל האוויר המלכותי האוסטרלי. התוספת "מלכותי" אושרה ביוני 1921 על ידי המלך ג'ורג' החמישי. בשנת 1919 קיבלה אוסטרליה (יחד עם ממשלות קנדה, ניו זילנד, דרום אפריקה והודו) ממשלת בריטניה 128 מטוסים וציוד נלווה רב מעודפי חיל האוויר המלכותי הבריטי כאות תודה על המאמץ המלחמתי שלה במלחמת העולם הראשונה. משלוח זה נודע בשם המתנה האימפריאלית (Imperial Gift) ואפשרה את הקמתו של חיל האוויר המלכותי האוסטרלי כחיל עצמאי.
היסטוריה > מלחמת העולם השנייה > המערכה באירופה ובמזרח התיכון

בספטמבר 1939 עמד סדר הכוחות של חיל האוויר המלכותי האוסטרלי על כוחות המוצבים בחמישה בסיסים עיקריים (כולל בית הספר לטיסה בפוינט קוק) ובעוד חמישה בסיסים קטנים.
מיד עם פרוץ המלחמה, הצטרפה אוסטרליה לתוכנית אימוני האוויר של חבר העמים הבריטי כשטייסי החיל השתתפו באימונים באוסטרליה לפני שעברו לקנדה לקבל אימון מתקדם. 19 טייסות של חיל האוויר המלכותי האוסטרלי שירתו בבריטניה, בצפון אפריקה ובים התיכון. כ-9% מכוח האדם ששירת במסגרת חיל האוויר המלכותי הבריטי באירופה ובים התיכון היו מקרב חיל האוויר המלכותי האוסטרלי.
עקב היותם של מפעלי התעשייה האווירית הבריטית מטרות להתקפותיו של הלופטוואפה, הקימה ממשלת אוסטרליה את המחלקה הממשלתית לייצור מטוסים כדי לספק את צורכיהם של חילות האוויר של חבר העמים, וחיל האוויר המלכותי של אוסטרליה השתמש בסופו של דבר במספר גדול של כלי טיס שהיו גרסה מקומית של המטוסים מתוצרת בריטניה.
במערכה באירופה בלטו צוותי האוויר האוסטרלים בעיקר בכוחות המפציצים של חיל האוויר המלכותי הבריטי. אף על פי שהם היוו רק 2% מכלל המגויסים האוסטרלים במהלך המלחמה, הם היוו כמעט 20% מההרוגים. הדוגמה הבולטת ביותר למספר הרב של ההרוגים מבין צוותי האוויר הייתה טייסת 460 של החיל שהטיסה בעיקר מפציצי לנקסטר ואף על פי שהסד"כ שלה עמד על 200 איש, נהרגו בקרבות 1018 אנשי צוות אוויר. כלומר, כוח האדם של היחידה נמחק חמש פעמים. סך כל ההרוגים והנעדרים של חיל האוויר המלכותי האוסטרלי במערכה באירופה היה 5488.
היסטוריה > מלחמת העולם השנייה > המערכה באוקיינוס השקט

תחילתה של המערכה באוקיינוס השקט והתקדמותם המהירה של היפנים, איימו לראשונה על שטחה של אוסטרליה. חיל האוויר המלכותי האוסטרלי לא היה מוכן באופן יחסי למערכה זו וכוחותיו בגזרה היו מצומצמים ביותר. ב-1941 ובתחילת 1942 השתתפו רבים מצוותי האוויר של החיל, יחד עם צוותי האוויר של חיל האוויר המלכותי הבריטי בקרבות במלזיה, בסינגפור ובאיי הודו המזרחיים ההולנדיים וספגו אבדות רבות מקרבות עם מטוסי הזירו היפנים.
במהלך קרב רבאול בתחילת 1942 ניהלו הכוחות של חיל האוויר מאבק קצר אך חסר תועלת כאשר נעו היפנים דרומה לכיוון אוסטרליה. המתקפה ההרסנית על דרווין ב-19 בפברואר 1942 העצימה את החשש לאיום שמולו ניצבה אוסטרליה. כמענה לאיום זה הועברו כוחות רבים של החיל מאירופה (על אף שרבים גם נשארו שם עד סוף המלחמה). המחסור במטוסי קרב ובמטוסי הפצצה הובילה לרכישתם של מטוסי הקיטיהוק ולבנייה המהירה של מטוס הקרב האוסטרלי הראשון, הבומרנג (CAC Boomerang). מטוסי הקיטיהוק של החיל השתתפו באופן פעיל מאוד בקרבות במערכה בגינאה החדשה ובמערכה באיי שלמה. כמענה לאפשרות של מתקפה כימית יפנית על אוסטרליה, הצטייד גם חיל האוויר המלכותי האוסטרלי בנשק כימי.
בקרב ים ביסמרק מטוסי הבריסטול הוכיחו את עצמם כאפקטיביים ביותר להתקפות הן על הקרקע והן בים. מטוסים אלה יוצרו מאוחר יותר החל מ-1944 במפעלי התעשייה האווירית באוסטרליה. על אף שהיה גדול יותר בממדיו ממטוסי הקרב היפנים, הייתה למטוס זה יכולת לפתח מהירויות גבוהות יותר מהם ולהשיגם. כוח המפציצים הכבדים של החיל היה מבוסס בעיקר על המפציץ הכבד "ליברטור" (B-24 Liberator) ששבע טייסות הצטיידו בו והוא היה מסוגל להמריא מבסיסים באוסטרליה ובגינאה החדשה לעבר מטרות בבורנאו ובפיליפינים. לקראת סוף שנת 1945 קיבל החיל 500 מטוסי קרב-הפצצה מסוג מוסטנג. מטוסים אלה מתוצרת ארצות הברית הורכבו במפעלי התעשייה האווירית האוסטרלית, אך מאוחר יותר יוצרו רוב המטוסים באוסטרליה.
"חיל האוויר הטקטי הראשון" (First Tactical Air Force), שכלל מעל 18,000 איש ב-20 טייסות היה הגוף העיקרי במסגרת חיל האוויר המלכותי האוסטרלי. הוא השתתף בקרבות בפיליפינים ובבורנאו והיה מיועד להשתתף בפלישה ליפן. תוכנית זו הייתה מיועדת גם לכוחות המפציצים שנותרו באירופה, אך התוכנית לא יצאה לפועל עקב סיומה הפתאומי של המלחמה בהטלת פצצות האטום על הירושימה ונגסאקי. כתוצאה מהשתתפותם של טייסי אוסטרליה בתוכנית אימוני האוויר של חבר העמים הבריטי, 20,000 שירתו יחד עם טייסים ממדינות אחרות של חבר העמים במלחמה באירופה. במלחמת העולם השנייה שירתו 216,900 גברים ונשים בחיל האוויר המלכותי של אוסטרליה., 10,562 מהם נהרגו בקרבות ו-76 טייסות הוקמו במהלך המלחמה.
היסטוריה > לאחר המלחמה

במאי 1946 בבהתאם להחלטת הממשלה חיל האוויר ביצע מבצע זיפי חזיר.
היסטוריה > לאחר המלחמה > הסגר על ברלין

במהלך הסגר על ברלין ב-1948–1949, השתתפו טייסת של חיל האוויר המלכותי האוסטרלי ושני צוותים שאיישו מטוסים של חיל האוויר המלכותי הבריטי ברכבת האווירית לעיר. אף על פי שסיוע זה היה קטן יחסית למאמץ הכללי, הוא היה משמעותי. ב-2062 טיסות, הוטסו 7030 טונות של מטען ו-6964 נוסעים.
היסטוריה > לאחר המלחמה > מלחמת קוריאה

במלחמת קוריאה בין 1950–1953, מטוסים של החיל שהוצבו ביפן במסגרת כוח הכיבוש הבריטי, היו בין הראשונים להשתתף במשימות סיוע, בסיורי קרב אוויריים ובמשימות ליווי. כאשר למטוסי כוחות האו"ם היה קושי להתמודד עם מטוסי הסילון הסובייטים מיג-15, היו אלה מטוסי המטאור של הטייסת ה-77 של החיל שנחלו הצלחה מול הטייסים הרוסים שנלחמו בשורות חיל האוויר של קוריאה הצפונית. עם זאת, כאשר צברו הטייסים הצפון קוריאנים ניסיון, הועברו מטוסי המטאור למשימות סיוע קרקעי מאחר שמטוסי המיג היו עדיפים עליהם בקרבות אוויר. בנוסף למשימות תובלה רבות שבוצעו במהלך המלחמה, ביצעו הצוותים של הטייסת ה-77 18,872 טיסות, הרסו 3700 בניינים, השמידו 1408 כלי רכב, 16 גשרים, 98 רכבות והרגו מספר לא ידוע של חיילי אויב. 3 מטוסי מיג-15 הופלו ושניים נוספים הופלו כנראה. אבדות חיל האוויר המלכותי האוסטרלי במהלך מלחמת קוריאה הסתכמו ב-41 הרוגים וב-7 שבויים. 22 מטוסי מוסטנג ו-44 מטוסי מטאור הופלו בקרבות.
היסטוריה > לאחר המלחמה > שינויים במבנה החיל בשנות החמישים

ב-1953 התמנה קצין בכיר מחיל האוויר המלכותי הבריטי, מרשל האוויר סר דונלד הרדמן (Donald Hardman) כמפקד חיל האוויר המלכותי האוסטרלי. הוא הוביל מהלך של ארגון מחדש של החיל לשלושה פיקודים: פיקוד העורף, פיקוד התחזוקה ופיקוד ההדרכה. חמש שנים לאחר מכן שוב אורגן החיל מחדש לשני פיקודים: הפיקוד המבצעי ופיקוד התמיכה. פיקוד התמיכה היה אחראי על מערך ההדרכה, אספקת ציוד, ניהול צי המטוסים, המחסנים, והציוד, תחזוקה ותיקונים ותפקידי מנהלה אחרים.
היסטוריה > לאחר המלחמה > מצב החירום במלאיה

במצב החירום המלאי, בין השנים 1950–1960, טייסת של מטוסי לינקולן וגף של דקוטות השתתפו בפעולות כנגד לוחמי הגרילה הקומוניסטים. הדקוטות ביצעו משימות תובלה, תובלת כוחות, הצנחת כוחות ופיזור כרוזים. מטוסי הלינקולן, שהופעלו מבסיסים בסינגפור ובקואלה לומפור היוו את עמוד התווך של הכוח האווירי שפעל נגד המורדים הקומוניסטים בהפציצם את בסיסיהם בג'ונגלים. אף על פי שהיה קשה להעריך מידת ההצלחה של התקפות אלה, הן אפשרו לממשל הבריטי להציק למורדים, להתקיף את הבסיסים שלהם כאשר הם זוהו ולגרום להם להיות בתנועה מתמדת. מאוחר יותר, ב-1958 הצטרפו למשימות ההפצצה הללו מטוסים מסוג "קנברה".
היסטוריה > לאחר המלחמה > מלחמת וייטנאם

במהלך מלחמת וייטנאם החל מ-1964 ועד 1972 העסיק חיל האוויר המלכותי האוסטרלי כוחות תובלה, מסוקים ומפציצים. מפציצי הקנברה יצאו ל-11,963 משימות הפצצה שבמהלכן הופלו שני מטוסים. אחד מהם נעלם במהלך משימת הפצצה ושרידיו ושרידי גופות הטייסים התגלו ב-2009. השני הופל על ידי טיל קרקע אוויר וצוותו חולץ. צוותי האוויר של החיל הטילו 76,389 פצצות, גרמו למותם הוודאי של 786, למותם המשוער של עוד 3390, להריסתם של 8637 מבנים, 15,568 בונקרים, 1267 ספינות נהר ו-74 גשרים. מטוסי התובלה של החיל נתנו סיוע לכוחות קרקע. מסוקי החיל פינו פצועים ונתנו סיוע קרקעי קרוב. אבדותיו של חיל האוויר המלכותי של אוסטרליה במלחמת וייטנאם הסתכמו ב-6 הרוגים בקרבות, בעוד 8 שמתו שלא במהלך הקרבות, וב-60 פצועים.
היסטוריה > לאחר המלחמה > מלחמת וייטנאם ועד היום

במהלך העשורים הבאים הפעיל חיל האוויר המלכותי של אוסטרלי רכבות אוויריות בהזדמנויות שונות כמו למשימת שמירת השלום במזרח טימור. אחרי מלחמת וייטנאם לא הופעלו מטוסי הקרב של החיל עד למלחמת עיראק ב-2003, כאשר 14 מטוסי F/A-18s פעלו במשימות ליווי ובמשימות הפצצה וביצעו 350 טיסות והפילו 122 פצצות מונחות לייזר. מאז אוגוסט 2007 יחידת בקרה ומעקב אווירית של החיל נמצאת בפעילות מבצעית בקנדהאר שבדרום אפגניסטן.
דרגות החיל

חיל האוויר המלכותי האוסטרלי ירש את סולם הדרגות שלו מחיל האוויר המלכותי הבריטי. חיל האוויר הבריטי ביסס את דרגות הקצונה שלו על אלה של הצי המלכותי הבריטי ואת שאר הדרגות על אלה של הצבא הבריטי. סימני הדרגות ברובם זהים לאלה של חיל האוויר הבריטי בתוספת הכיתוב "אוסטרליה" (AUSTRALIA).
הדרגה הבכירה יותר שניתנת למשרת פעיל, "מרשל אוויר", היא דרגתו של מפקד החיל. במקרים בהם ראש מטה כוחות ההגנה של אוסטרליה הוא קצין חיל האוויר, דרגתו היא "מרשל אוויר ראשי". הדרגה "מרשל של חיל האוויר המלכותי האוסטרלי" לא מוענקת לקצין בשירות פעיל. היא משמשת כדרגת כבוד ועד למותו ב-2021 החזיק בה הנסיך פיליפ, דוכס אדינבורו.
דרגות החיל > דרגות הקצינים

מרשל של חיל האוויר המלכותי האוסטרלי (Marshal of the RAAF)
מרשל אוויר ראשי (Air Chief Marshal)
מרשל אוויר (Air Marshal)
תת-מרשל אוויר (Air Vice-Marshal)
קומודור אוויר (Air Commodore)
מפקד להק (Group Captain)
מפקד כנף (Wing Commander)
מפקד טייסת (Squadron Leader)
לוטננט טיסה (Flight Lieutenant)
קצין טיסה (Flying Officer)
קצין טייס (Pilot Officer)
צוער (Officer Cadet)
דרגות החיל > דרגות אחרות

נגד (Warrant Officer)
סמל טיסה (Flight Sergeant)
סמל (Sergeant)
רב-טוראי (Corporal)
איש אוויר ראשי (Leading Aircraftman)
איש אוויר (Aircraftman)
דרגות החיל > דרגה מיוחדת

נגד של חיל האוויר (Warrant Officer of the Air Force)
סמלי החיל > סמל החיל

סמלו של חיל האוויר המלכותי האוסטרלי התקבל בשנת 1939. הוא מורכב מהכתר האיפריאלי על גבי מסגרת עגולה כחולה שעליה המילים "חיל האוויר המלכותי האוסטרלי" (Royal Australian Air Force). העיגול טעון בדמות עיט אוסטרלי מחודד זנב. מתחת לעיגול מופיעה מגילה עם המוטו של חיל האוויר, "Per ardua ad astra" שמשמעותו בלטינית "Through struggle to the stars" ("אל הכוכבים באמצעות מאבק").
סמלי החיל > רונדל

במקור השתמש חיל האוויר המלכותי האוסטרלי ברונדל של חיל האוויר המלכותי הבריטי בצבעים אדום, לבן וכחול. אך במהלך מלחמת העולם השנייה הוסר העיגול האדום הפנימי שהיה דומה לדגל היפני לאחר שצוות מטוס של הצי האמריקני טעה בזיהויו של מטוס אוסטרלי בפעילות בזירת האוקיינוס השקט.
לאחר המלחמה הועלו מספר הצעות לרונדל חדש. ביניהן: הצלב הדרומי, בומרנג, ענף של שיטה, וקנגורו אדום. ב-2 ביולי 1956 אומץ העיצוב הנוכחי של הרונדל. העיצוב כולל עיגול פנימי לבן ובתוכו קנגורו אדום והמוקף במעגל כחול. הקנגורו פונה שמאלה למעט מקרים בהם הוא מסומן על גבי מטוס או רכב, שאז עליו לפנות לכוון הנסיעה/טיסה. קיימת גם גרסה בגווני אפור. מסוקים של צבא אוסטרליה מסומנים לפעמים רק בדמות הקנגורו בצבע שחור או בצבעי הסוואה.
סדר הכוחות הנוכחי > כוח אדם

נכון ליוני 2011 מונה חיל האוויר המלכותי האוסטרלי 14,573 איש ואישה בשירות קבע ו-2800 משרתים פעילים במילואים.
סדר הכוחות הנוכחי > כלי טיס

כלי הטיס של חיל האוויר המלכותי האוסטרלי נכון ל-2022 הם:
| תמונה> מטוסי קרב | סוג המטוס> מטוסי קרב | ארץ מוצא> מטוסי קרב | יעוד> מטוסי קרב | דגם/דגמים> מטוסי קרב | בשירות>  | הערות>  |
| --- | --- | --- | --- | --- | --- | --- |
|  | F/A-18 הורנט | ארצות הברית | מטוס קרב רב-משימתי | F/A-18A,  F/A-18B | 49 מדגם A,  15 מדגם B | מורכב באוסטרליה על ידי מפעלי התעשייה האווירית הממשלתית. המטוס עבר שדרוגים מאז נכנס לשירות בשנות השמונים ונשאר בכשירות למרות בעיות הקשורות לעייפות החומר שגרמו לכך שהוא עלול לא להישאר מטוס קו ראשון עד להחלפתו המתוכננת בשנת 2020, על אף שמגמה זו מתמתנת בזכות תוכנית שיפורים במבנה שלו. מטוסים אלה יוחלפו ב-100 מטוסי F-35 לייטנינג II. |
|  | F/A-18E/F סופר הורנט | ארצות הברית | מטוס קרב רב-משימתי | F/A-18F  F/A-18F+ | 23 | מטוסים דו-מושביים מדגם F/A-18Fs נרכשו כצעד ביניים עד להגעתם של מטוסי ה-F-35As, כדי להתגבר על הפער הפתאומי ביכולות החיל עקב הוצאתם משירות של מטוסי ה-F-111s ב-2010 וכדי לגבות בעיות של עייפות החומר שמיוחסות לצי מטוסי ה-F/A-18. |
|  | לוקהיד מרטין F-35 לייטנינג II | ארצות הברית | מטוס קרב רב-משימתי | F-35A | 44 | מתוכנן להחליף את צי ה־F/A-18 המזדקנים. נכון לנובמבר 2021 נמסרו 44 מתוך 72 בהזמנה ו-100 מתוכננים. |
| מטוסי אימון | מטוסי אימון | מטוסי אימון | מטוסי אימון | מטוסי אימון |  |  |
|  | BAE סיסטמס הוק | בריטניה | מטוס אימון "מאמן מוביל" (LIFT) | הוק 127 | 33 | מטוס אימון בתצורה דו-מושבית. מורכב באוסטרליה. |
|  | פילאטוס PC-21(אנ') | שווייץ אוסטרליה | מטוס אימון מתקדם | PC-21 | 46 |  |
|  | קינג אייר | ארצות הברית | מטוס אימוני ניווט | B350 | 4 |  |
| מטוסי שליטה ובקרה | מטוסי שליטה ובקרה | מטוסי שליטה ובקרה | מטוסי שליטה ובקרה | מטוסי שליטה ובקרה |  |  |
|  | Boeing 737 AEW&C | אוסטרליה | מטוס שליטה ובקרה | E-7A Wedgetail | 6 |  |
| מטוסי תדלוק אווירי | מטוסי תדלוק אווירי | מטוסי תדלוק אווירי | מטוסי תדלוק אווירי | מטוסי תדלוק אווירי |  |  |
|  | Airbus A330 MRTT | ספרד | מטוס תדלוק אווירי | KC-30A | 5 |  |
| מטוסי סיור ימיים | מטוסי סיור ימיים | מטוסי סיור ימיים | מטוסי סיור ימיים | מטוסי סיור ימיים |  |  |
|  | AP-3C אוריון | ארצות הברית | מטוס סיור ימי | AP-3C  P-3C | 19 | מיועדים להוצאה משירות עד 2019. יוחלפו על ידי 8 מטוסי בואינג P-8 פוסידון ו-7 כלי טיס בלתי מאוישים גדולים. |
| כלי טיס בלתי מאוישים (כטב"מ) | כלי טיס בלתי מאוישים (כטב"מ) | כלי טיס בלתי מאוישים (כטב"מ) | כלי טיס בלתי מאוישים (כטב"מ) | כלי טיס בלתי מאוישים (כטב"מ) |  |  |
|  | הרון 1 – התעשייה האווירית לישראל IAI Heron | ישראל קנדה | סיור  מעקב | הרון 1  IAI Heron | 3 | בהסכם חכירה ארוך טווח עם קנדה. שני מטוסים נמצאים בשירות מבצעי באפגניסטן והמטוס השלישי משמש לאימונים. |
| מטוסי תובלה | מטוסי תובלה | מטוסי תובלה | מטוסי תובלה | מטוסי תובלה |  |  |
|  | C-17 גלובמאסטר Boeing C-17 Globemaster III | ארצות הברית | מטוס תובלה אסטרטגי | C-17A | 6 |  |
|  | C-130J סופר הרקולס Lockheed Martin C-130J Super Hercules | ארצות הברית | מטוס תובלה טקטי | C-130J-30 | 12 |  |
|  | Boeing Business Jet | ארצות הברית | הטסת אח"מים | 737–700 BBJ | 2 | בחוזה החכרה ארוך טווח. משמש להטסת אישים לנסיעות רשמיות. |
|  | Bombardier Challenger 600 | קנדה | הטסת אח"מים | CL 604 | 3 |  |
|  | קינג איר  Beechcraft Super King Air | ארצות הברית | מטוס תובלה קל | B350 | 8 |  |
סדר הכוחות הנוכחי > צוות אווירובטיקה

צוות האווירובטיקה של חיל האוויר המלכותי האוסטרלי מבצע כ-150 תצוגות אוויר בשנה באוסטרליה ובדרום מזרח אסיה והוא חלק מבית הספר המרכזי לטיסה בסייל, ויקטוריה. הצוות משתמש במטוסי Pilatus PC-9 שנבחרו בשל היותם מטוסים קלים להטסה ובעלי יכולת תמרון וכוח מנוע מצוינים. בכל זאת קיימות במטוסים אלה כמה בעיות, כולל תגובה חזקה למערבולות. נכון להיום לא קיימת תוכנית להחלפתם של מטוסים אלה. הצוות מבצע את תצוגותיו במבנה של שישה מטוסים.
ראו גם

כוחות ההגנה של אוסטרליה
צבא אוסטרליה
הצי המלכותי האוסטרלי
פרנק יוברט מקנמרה
הארי קובי
מבצע זיפי חזיר
לקריאה נוספת

Stephens, Alan, The Royal Australian Air Force: A History, London: Oxford University Press, 2001.
הערות שוליים

↑  מוטו חיל האוויר המלכותי בלטינית שמשמעותו "דרך הקושי (או המצוקה), אל הכוכבים" או "דרך המאבק, אל הכוכבים". ראו ערך בויקי-אנגלית.
↑  מידע מתוך אתר הזיכרון האוסטרלי (Austrelian War Memorial)
↑  מידע מתוך אתר אגודת התעופה צבאית של אוסטרליה
↑  מידע מתוך Encyclopedia of Australian Science
1 2  דף הבית של אתר חיל האוויר
↑  סקירה היסטורית מתוך אתר מוזיאון חיל האוויר בפויינט קוק
↑  "The Australian Air Corps." Office of Air Force History
↑  תרשים שרשרת הפיקוד של החיל
↑  מידע מתוך אתר משרד הווטרנים האוסטרלי
↑  אתר על לוחמה בנשק כימי באוסטרליה
↑  מידע מתוך אתר הזיכרון האוסטרלי
↑  מידע מתוך אתר הזיכרון האוסטרלי
↑  כתבה בנושא באתר ה-The Sydney Morning Herald מיום 19 ביולי 2007
↑  מידע על הנושא מתוך אתר חיל האוויר המלכותי האוסטרלי
↑  מידע מתוך ספר התקציב לשנת 2011–2012 עמ' 39
↑  WORLD AIR FORCES 2022
↑  כתבה על הנושא באתר Austrelian Aviation
↑  RAAF F-35A fleet hits 44 aircraft after three jets transit from USA באתר fliIghtglobal, 23 בנובמבר 2021
↑  כתבה מתוך אתר משרד ההגנה.
↑  כתבה מתוך אתר משרד ההגנה
↑  כתבה מתוך אתר משרד ההגנה
↑  כתבה מתוך האתר Austrelian Aviation
| --- | --- |
בקרת זהויות :  NLI: 987007590023805171  GND: 5115676-3  ISNI: 0000 0004 0446 6844  LCCN: n50065952  NKC: mzk2006318299  SUDOC: 118819003  VIAF: 159418480   WorldCat (עם VIAF): 159418480 
מטוס SE5 בצרפת, 1918
חברי טייסת המפציצים 460 שמצבת כוח האדם שלה בתקופת פעילותה במערכה באירופה במלחמת העולם השנייה עמד על כ-200 איש ומספר ההרוגים בה עלה על 1000 איש. כלומר, מצבת כוח האדם של הטייסת "נמחקה" 5 פעמים. כאן בתמונה קבוצתית בבסיס חיל האוויר בלינקולנשיר, אנגליה, אוגוסט 1943 על גבי המפציץ שכונה "G for George" ומוצג כיום באתר הזיכרון המרכזי בקנברה
בופייטר מטייסת מס' 30 של חיל האוויר המלכותי האוסטרלי מעל רכס אואן סטנלי, גינאה החדשה, 1942
לוחמי ה-SAS האוסטרלי באפגניסטן
סמל חיל האוויר המלכותי האוסטרלי
רונדל חיל האוויר המלכותי האוסטרלי
צוות האירובטיקה בתצוגה אווירית
מכבי אום אל-פחם

מכבי עירוני אום אל-פחם, (בערבית: مكابي أم الفحم) ידוע גם כצעירי אום אל-פחם (בערבית: شباب أم الفحم) היא קבוצת כדורגל ישראלית מהעיר אום אל-פחם, המתמודדת בליגה א' צפון.
היסטוריה

הקבוצה הוקמה בשנת 1972 ושיחקה במרבית הזמן בליגות הנמוכות. את הקפיצה הגדולה ביצעה הקבוצה בסיום עונת 2008/2009 כשהעפילה לליגה א' צפון בה שיחקה שנתיים.  בסיום עונת 2010/2011, העפילה הקבוצה לראשונה בתולדותיה לליגה הלאומית באותה עונה במועדון שיחק אבי אלפסי שהמשיך לעונה נוספת.
בתחילת עונת 2013/2014 הורדה הקבוצה לליגה א' מכיוון שלא הצליחה לגייס סכום כסף על מנת לפתוח את העונה בלאומית. למרות זאת, ב-24 בספטמבר 2013 קבע בית הדין העליון של ההתאחדות לכדורגל כי הקבוצה תישאר בליגה הלאומית ותספוג עונש של הפחתת חמש נקודות. לאורך העונה שיחקה הקבוצה בעיקר עם שחקני נוער, ובסופה ירדה לליגה א' ורשמה את אחת העונות הגרועות לקבוצה בהיסטוריה של הליגה, כאשר סיימה עם 4- נקודות לאחר שהפסידה בכל משחקיה פרט למשחק אחד בו סיימה בתיקו 0–0 מול הפועל ראשון לציון. בסיום עונת 2014/2015 ירדה לליגה ב' לאחר שהפסידה ב-29 משחקים, השיגה תוצאת תיקו אחת ולא ניצחה במשך כל העונה. הקבוצה סיימה עם 0 נקודות לאחר שהופחתה לה נקודה במהלך העונה.
באמצע עונת 2016/2017 פסקה ההתאחדות לכדורגל שהקבוצה תורד בסיום העונה לליגה ג', וזאת לפי פסיקת פיפ"א עקב אי תשלום חוב לאחד משחקניה הזרים ששיחק אצלה בתקופה בה שיחקה הקבוצה בליגה הלאומית.
בסיום עונת 2018/19 חזרה מכבי אום אל פאחם לליגה ב אחרי שנתיים של היעדרות אחרי ניצחונות במשחקי מבחן על עין סהלה, בית"ר חיפה והפועל דליית אל כרמל.
בשנת 2020 המועדון התפרק וקם מחדש בליגה ג' תחת השם "צעירי אום אל-פחם". בסיום העונה הראשונה של המועדון העפיל לליגה ב' ובעונת 2022/2023 העפילה לליגה א'. בספטמבר 2024 נחקרו אנשי הנהלה וכמה משחקני הקבוצה בחשד להטיית משחקים.
הערות שוליים

↑  החלטת בית המשפט בעניין הורדת הקבוצה לליגה א'
↑  אשר גולדברג, ‏‏אום אל פאחם הורדה לליגה ג'. היו"ר: "נערער", באתר ספורט1, 15 בדצמבר 2016
↑  מכבי אום אל פאחם עלתה לליגה ב
↑  מערכת ONE, ‏"עלו בחקירה משחקים נוספים וגורמים נוספים", באתר ONE‏, 25 בספטמבר 2024
ערך זה הוא קצרמרבנושא כדורגל ישראלי ובנושא מועדוני כדורגל. אתם מוזמנים לתרום לוויקיפדיה ו.
דורון שזירי

דורון שזירי (נולד ב-21 בפברואר 1967) הוא קלע רובה פאראלימפי ישראלי. בעל 8 מדליות פאראלימפיות, מהן 4 כסף ו-4 ארד בקליעה.
ביוגרפיה

בילדותו התגורר במושב נוגה שבחבל לכיש ובהיותו בכיתה ט' הוא החל להתאמן במסגרת גדנ"ע קליעה. בשנת 1985 התגייס שזירי לצה"ל ושירת כצלף בפלוגת פלנ"ט גולני. את קורס הצליפה סיים בהצטיינות.
באוגוסט 1987 דרך על מוקש בעת פעילות פתיחת ציר סמוך למוצב הבופור; בשל חומרת הפציעה, נקטעה רגלו מתחת לברך (בין הפצועים בתקרית היו סגן מפקד הפלוגה זיו בטר, כיום שחיין פאראלימפי, ועזריה פלינט, כיום קדר בעל שם עולמי מגבעת עדה). לאחר הפציעה אושפז שזירי לזמן קצר בבית החולים רמב"ם ובהמשך הועבר לשיקום בבית החולים תל השומר. עם תום תהליך השיקום, שארך כארבעה חודשים, החל לעשות את צעדיו הראשונים באזרחות.
בתקופה שלאחר השיקום למד צילום ועבד כמסייע של צלם אופנה. בהמשך עבד אצל יבואן של כיסאות גלגלים, בהתאמת הכיסאות לנכים.
שזירי הוא חבר מועדון בית הלוחם תל אביב. הוא אינו מתחרה בענף רובה אוויר אלא בקליבר זעיר בלבד, בתרגיל השכיבה ובתרגיל שלושה מצבים. מלבד פעילותו הספורטיבית, שזירי מחזיק בבית מלאכה בפתח תקווה, בו הוא עוסק בייצור כיסאות גלגלים לספורט נכים, בהתאמה אישית לספורטאים. הוא אלמן ואב לשניים, ומאז 2006 מתגורר ברמת גן.
שזירי נבחר בשנת 2006 לספורטאי השנה מטעם ההתאחדות הישראלית לספורט נכים ומטעם עיתון "מעריב" כספורטאי השנה בקטגוריית הנכים. ב-2008 היה בין מקבלי אותות ההצטיינות בספורט הפאראלימפיים באירוע מטעם משרד המדע, התרבות והספורט לרגל שנת ה-60 למדינה, וכחודש לאחר מכן בין מקבלי אות ההצטיינות לספורטאי העשור, באירוע שנערך מטעם התאחדות לספורט נכים והוועד הפאראלימפי הישראלי.